กาบิ

ปาโบล มาร์ติน ปาเอซ กาบิรา ([ˈpaβlo maɾˈtim ˈpaeθ ɣaˈβiɾa]; เกิด 5 สิงหาคม ค.ศ. 2004) หรือเรียกโดยทั่วไปว่า กาบิ เป็นนักฟุตบอลชาวสเปน ปัจจุบันลงเล่นในตำแหน่งกองกลางตัวกลางให้แก่บาร์เซโลนา สโมสรในลาลิกา และทีมชาติสเปน ในปี ค.ศ. 2022 เขาชนะเลิศรางวัลทั้งโกลเดินบอย และ รางวัลโกปา ของฟร็องส์ฟุตโบล ระหว่างงานประกาศรางวัลบาลงดอร์
สโมสรอาชีพ.
ชีวิตช่วงแรก.
กาบิเกิดในโลสปาลาซิโอสอีบิยาฟรังกาในเซบิยา แคว้นอันดาลูซิอา เขาเข้าร่วมทีมเลียราบาลอมปิเอในบ้านเกิดและย้ายไปสถาบันฟุตบอลเยาวชนของเรอัลเบติสเมื่ออายุ 10 ขวบ เขาทำ 95 ประตูให้กับทีม ทำให้ได้รับความสนใจจากหลากหลายทีมใหญ่ในสเปน รวมทั้งบิยาร์เรอัล, เรอัลมาดริด และอัตเลติโกเดมาดริด
บาร์เซโลนา.
ในปี ค.ศ. 2015 กาบิ ในวัย 11 ปี ได้เข้าร่วมทีมเยาวชนของบาร์เซโลนาก่อนที่จะได้รับการเซ็นสัญญาอาขีพครั้งแรกกับทีม ในเดือนกันยายน ค.ศ. 2020 และได้รับการเลื่อนขั้นโดยตรงจากทีมรุ่นอายุไม่เกิน 16 ปี มาสู่ทีมรุ่นอายุไม่เกิน 19 ปี ในฤดูกาล 2020–21 เขาได้มีโอกาสลงเล่นกับบาร์เซโลนา เบ (ทีมสำรองในเซกุนดาดิบิซิออน เบ) สองนัด ในวันที่ 17 กุมภาพันธ์ ค.ศ. 2021 ซึ่งชนะเซเอ ลุสปิตาแล็ต 6–0 และวันที่ 14 มีนาคม ซึ่งชนะแอร์ราเซเด อัสปัญญ็อล เบ 0–1 จากนั้น เขาได้รับโอกาสจากโรนัลด์ กุมัน ผู้จัดการทีม ให้เป็นส่วนหนึ่งของทีมชุดใหญ่ในการแข่งขันช่วงก่อนเริ่มฤดูกาล 2021–22
กาบิ ในวัย 16 ปี 350 วันได้รับเลือกให้ลงสนามในเกมที่เอาชนะฌิมนัสติกดาตาร์ราโกนา 4–0 รวมถึงในนัดถัดมาที่ชนะกับฌิโรนา 3–0 เขาได้รับการผลักดันจากโรนัลด์ กุมัน ให้เป็นตัวเลือกหลักในการลงสนามก่อนริกี ปุตช์ เขายังทำผลงานได้น่าประทับใจในนัดที่เอาชนะเฟาเอ็ฟเบ ชตุทการ์ท 3–0 ที่เมอร์เซเดส-เบนซ์อาเรนา เขาได้รับการเปรียบเทียบกับ ชาบี ตำนานของบาร์เซโลนา
ในวันที่ 29 สิงหาคม ค.ศ. 2021 เขาได้ลงเล่นในลาลิกานัดแรกในนัดที่เอาชนะเฆตาเฟ 2–1 จากการเปลี่ยนตัวลงมาแทน แซร์ฌี รูแบร์ตู ในนาทีที่ 73 ในวันที่ 14 กันยายน เขาได้ลงเล่นในยูฟ่าแชมเปียนส์ลีกนัดแรก ในนัดที่แพ้ต่อไบเอิร์นมิวนิก 0–3 หลังถูกเปลี่ยนตัวลงมาแทนเซร์ฆิโอ บุสเกตส์ ในอีก 7 วันถัดมา เขายังทำแอสซิตส์ให้โรนัลด์ อาราอูโฆ ทำประตูตีเสมอกรานาดา 1–1 ช่วยให้ทีมเก็บหนึ่งคะแนนได้สำเร็จ ในวันที่ 24 ตุลาคม เขายังได้ลงเล่นเป็นตัวจริงในเอลกลาซิโก ครั้งที่ 247 กับเรอัลมาดริด ที่กัมนอว์ โดยทีมของเขาแพ้ไปด้วยคะแนน 1–2 ในวันที่ 18 ธันวาคม เขาทำประตูแรกให้กับบาร์เซโลนาได้ในนัดที่เอาชนะเอลเช เป็นประตูขึ้นนำ 2–0 ในนาทีที่ 19 ก่อนที่จะจบลงด้วยการชนะ 3–2
ระดับทีมชาติ.
กาบิ ได้เป็นตัวแทนของทีมชาติสเปนมาตั้งแต่ระดับเยาวชนรุ่นอายุไม่เกิน 15 ปี 16 ปี และ 18 ปี
ก่อนที่ ในเดือนตุลาคม ค.ศ. 2021 เขาได้ถูกเรียกติดทีมชาติสเปนชุดใหญ่เพื่อแข่งขันยูฟ่าเนชันส์ลีก รอบสุดท้าย ที่ประเทศอิตาลี โดยลุยส์ เอนริเกซึ่งได้สร้างความแปลกประหลาดใจเป็นอย่างมาก
<templatestyles src="แม่แบบ:คำพูด/style.css" />สำหรับผม มันคงเสี่ยงที่จะเลือกเด็กที่คุณมีข้อสงสัยว่าเขาสามารถแข่งขันในระดับนี้ได้หรือไม่ แต่สำหรับ กาบิ กลับไม่เป็นเช่นนั้น บางทีมันอาจจะเร็วเกินไปสำหรับการเรียกตัว แต่บางทีเขาอาจจะได้เป็นตัวจริงในเกมกับอิตาลี ทั้งหมดขึ้นอยู่กับสิ่งที่ผมเห็นในการฝึกซ้อม สิ่งที่ผมได้เห็นจนถึงตอนนี้ผมชอบ ผมรู้จักเขามานานแล้วและเราจะได้เห็นว่าเขาปรับตัวเข้ากับทีมชาติได้อย่างไร
กาบิ ในวัย 17 ปี 62 วันได้ลงเล่นเป็นตัวจริงในเกมยูฟ่าเนชันส์ลีก รอบรองชนะเลิศ ซึ่งเอาชนะอิตาลี 2–1 ในวันที่ 6 ตุลาคม ที่สตาดีโอจูเซปเปเมอัซซา ทำให้เขากลายเป็นนักเตะที่ลงเล่นให้กับทีมชาติสเปนชุดใหญ่ด้วยอายุน้อยที่สุด ทำลายสถิติเดิมของอังเฆล ซูเบอิตา ด้วยวัย 17 ปี 284 วันซึ่งทำไว้เมื่อเดือนเมษายน ค.ศ. 1936 เขายังได้ลงเล่นในรอบชิงชนะเลิศ กับฝรั่งเศส เมื่อวันที่ 10 ตุลาคม ในท้ายที่สุดทีมของเขาพ่ายแพ้ไป 1–2
ในวันที่ 11 พฤศจิกายน ค.ศ. 2022 เขาได้เป็น 1 ใน 26 คนที่มีชื่อติดทีมชาติเพื่อแข่งขันฟุตบอลโลก 2022 ที่ประเทศกาตาร์ โดยเขาได้ลงเล่นครบทุกนัดให้แก่สเปนรวมสี่นัด เขายังทำประตูได้ในนัดที่เอาชนะคอสตาริกา 7–0 ในนัดแรกของสเปนในการแข่งขัน กาบิ กลายเป็นนักเตะที่ทำประตูในฟุตบอลโลกด้วยอายุน้อยที่สุดเป็นลำดับที่สาม เป็นรองเพียงเปเล่ และมานูเอล โรซาส์ ตามลำดับ
เกียรติประวัติ.
สเปน